Nuwe MRK-kommissarise aangestelMenseregtekommissie Pres. Jacob Zuma het Vrydag aangekondig vyf nuwe voltydse kommissarisse is by die Suid-Afrikaanse Menseregtekommissie (MRK) aangestel. Die presidensie het in ŉ verklaring gesê die nuwe kommissarisse sal vir ŉ periode van sewe jaar dien met effek vanaf 3 Januarie 2017. Die nuwe kommissarisse is prof. Bongani Christopher Majola, wat ook as voorsitter van die MRK aangewys is. Majola was een van die kortlyskandidate vir die pos van die openbare beskermer, voor adv. Busisiwe Mkhwebane uiteindelik in dié amp aangestel is. Die ander nuwe voltydse kommissarisse is Devikarani Priscilla Sewpal, wat ook as die adjunkvoorsitter sal dien, adv. Andrew Hurtley Gaum, Matlhodi Angelina Makwetla en adv. Joseph Bokankatla Malatji. Zuma het ook Andrew Christoffel Nissen en Jonas Sibanyoni as deeltydse kommissarisse aangestel, vir ŉ periode van sewe jaar. “Pres. Zuma wens die nuwe kommissarisse alles van die beste toe in hul nuwe belangrike verantwoordelikheid om die grondwetlike demokrasie te bevorder deur die basiese menseregte van alle Suid-Afrikaners te beskerm. Die president wens ook alle uittredende kommissarisse alles van die beste toe vir hul toekoms.” Die nasionale vergadering het verlede maand die sewe kandidate se aanstellings goedgekeur.